**ΚΑΤΑΣΤΑΣΗ ΤΑΜΕΙΑΚΩΝ ΡΟΩΝ**

Η παροχή πληροφόρησης σχετικά με τις ταμιακές ροές μιας οικονομικής οντότητας βοηθά τους χρήστες των οικονομικών καταστάσεων να εκτιμήσουν τόσο τη δυνατότητα της οντότητας να δημιουργεί ταμιακά διαθέσιμα όσο και ανάγκες της να χρησιμοποιεί αυτές τις ταμιακές ροές. Ο όρος ταμειακές ροές αναφέρεται στις εισροές και εκροές ρευστών και ρευστών ισοδύναμων. Ρευστά είναι τα μετρητά στο ταμείο της οικονομικής μονάδας καθώς και οι καταθέσεις της σε τραπεζικούς λογαριασμούς όψεως και ταμιευτηρίου. Ρευστά ισοδύναμα είναι βραχυχρόνιες επενδύσεις, μεγάλου βαθμού ρευστότητας που είναι άμεσα μετατρέψιμα σε γνωστό ποσό ρευστών και που υπόκεινται σε ασήμαντο κίνδυνο μεταβολής της αξίας.

Η Κατάσταση Ταμιακών Ροών χρησιμοποιουμένη σε συνδυασμό με τις υπόλοιπες λογιστικές καταστάσεις, παρέχει πληροφορίες που επιτρέπουν στους χρήστες των οικονομικών καταστάσεων να εκτιμήσουν τη δυνατότητα μιας οικονομικής οντότητας να επηρεάζει τα ποσά και το χρόνο των ταμιακών ροών ούτως ώστε να τις προσαρμόζει στις μεταβαλλόμενες οικονομικές των συνθήκες εντός των οποίων δραστηριοποιείται. Πληροφόρηση σχετικά με τις ταμιακές ροές προηγουμένων χρήσεων χρησιμοποιείται ως ένδειξη σχετικά με το ποσό, το χρόνο και τη βεβαιότητα των μελλοντικών ταμιακών ροών. Επιπλέον η σχετική πληροφόρηση βοηθά στην εξέταση της σχέσης μεταξύ της κερδοφορίας και των καθαρών ταμιακών ροών.

Οι λογιστικοί κανόνες ορίζουν ότι η κατάσταση ταμειακών ροών θα πρέπει να παρουσιάζει τις ταμειακές ροές μιας χρήσεως ομαδοποιημένες στις παρακάτω κατηγορίες δραστηριοτήτων: λειτουργικές, επενδυτικές και χρηματοδοτικές δραστηριότητες.

**Λειτουργικές Δραστηριότητες**

Σε αυτή την κατηγορία κατατάσσονται οι δραστηριότητες που κατ’ εξοχή δημιουργούν έσοδα καθώς και όλες οι δραστηριότητες που δεν είναι χρηματοδοτικές ή επενδυτικές. Συνήθεις ταμειακές ροές που συνδέονται με τις λειτουργικές δραστηριότητες κάποιας οικονομικής μονάδας είναι:

- Εισπράξεις από πωλήσεις αγαθών και παροχή υπηρεσιών.

- Εισπράξεις από φόρους τέλη

- Πληρωμές σε προμηθευτές αγαθών και υπηρεσιών.

- Πληρωμές για λογαριασμό των εργαζομένων.

- Πληρωμές ή Επιστροφές φόρων εισοδήματος, εκτός εάν μπορούν να συσχετισθούν με συγκεκριμένες επενδυτικές και χρηματοδοτικές δραστηριότητες.

**Επενδυτικές Δραστηριότητες**

Σε αυτή την κατηγορία κατατάσσονται οι δραστηριότητες που συνδέονται με την απόκτηση και διάθεση στοιχείων του μη-κυκλοφορούντος (παγίου) ενεργητικού και λοιπών επενδύσεων. Συνήθεις ταμιακές ροές που συνδέονται με τις επενδυτικές δραστηριότητες κάποιας οικονομικής μονάδας είναι:

- Πληρωμές για την απόκτηση ενσώματων και ασώματων παγίων, για κόστη ανάπτυξης προϊόντος και για ιδιοκατασκευές παγίων.

- Εισπράξεις από πωλήσεις παγίων.

- Πληρωμές για απόκτηση συμμετοχών και χρεογράφων και για συμμετοχή σε κοινοπραξίες.

- Εισπράξεις από πώληση συμμετοχών και χρεογράφων και συμμετοχών σε κοινοπραξίες.

- Προκαταβολές για αγορά μίας επένδυσης.

- Είσπραξη τόκων από επενδύσεις και δάνεια.

 - Εισπράξεις μερισμάτων από επενδύσεις.

**Χρηματοδοτικές Δραστηριότητες**

Σε αυτή την κατηγορία κατατάσσονται οι δραστηριότητες που καταλήγουν σε μεταβολή στο μέγεθος και τη σύνθεση των ιδίων κεφαλαίων και των δανειακών κεφαλαίων της επιχείρησης. Συνήθεις ταμιακές ροές που συνδέονται με τις χρηματοδοτικές δραστηριότητες κάποιας οικονομικής μονάδας είναι:

- Εισπράξεις από έκδοση μετοχών.

- Πληρωμές στους μετόχους για αγορά ή μείωση του μετοχικού κεφαλαίου.

- Εισπράξεις από έκδοση τραπεζικών δανείων, ομολογιών κλπ.

- Πληρωμές χρεολυσίων τραπεζικών ή ομολογιακών δανείων.

- Πληρωμές χρεολυσίων σε εταιρεία χρηματοδοτικής μίσθωσης.

Οι ταμειακές ροές από τόκους ομαδοποιούνται ως ταμειακές ροές από λειτουργικές ή επενδυτικές ή χρηματοδοτικές δραστηριότητες, ανάλογα με την περίπτωση. Οι πληρωμές μερισμάτων συνήθως κατατάσσονται στη χρηματοδοτική δραστηριότητα. Οι εισπράξεις από μερίσματα μπορούν να ομαδοποιηθούν στις λειτουργικές δραστηριότητες επειδή επηρεάζουν το λειτουργικό αποτέλεσμα της χρήσεως. Εναλλακτικά, μπορούν να χαρακτηρισθούν ως επενδυτικές δραστηριότητες επειδή επηρεάζουν την αποδοτικότητα των επενδύσεων.

**Κατάρτιση Κατάστασης Ταμειακών Ροών**

Η Κατάσταση Ταμιακών Ροών μπορεί να καταρτιστεί εφαρμόζοντας είτε την **άμεση** μέθοδο είτε την **έμμεση** μέθοδο. Οι δύο μέθοδοί διαφέρουν ως προς τον τρόπο παρουσίασης των ταμειακών ροών από λειτουργικές δραστηριότητες. Ο τρόπος παρουσίασης των ταμειακών ροών από επενδυτικές και χρηματοδοτικές δραστηριότητες δεν διαφέρει μεταξύ των δυο μεθόδων.

Σύμφωνα με την άμεση μέθοδο εμφανίζονται απ’ ευθείας (άμεσα) οι εισπράξεις από πελάτες καθώς και οι πληρωμές προς προμηθευτές, εργαζόμενους κλπ. Σύμφωνα με την έμμεση μέθοδο οι ταμειακές ροές από λειτουργικές δραστηριότητες προκύπτουν αν στα καθαρά κέρδη της χρήσεως προστεθούν (ή αφαιρεθούν) κατά περίπτωση:

* Οι μεταβολές που έγιναν στη διάρκεια της χρήσεως στις απαιτήσεις της οικονομικής οντότητας έναντι πελατών, στις υποχρεώσεις προς προμηθευτές, στα αποθέματα.
* Κονδύλια τα οποία διαμορφώνουν το αποτέλεσμα της χρήσεως αλλά δεν επηρεάζουν άμεσα το ύψος των ταμειακών διαθεσίμων, π.χ. αποσβέσεις, προβλέψεις, διαφορές αποτίμησης στοιχείων του ενεργητικού.
* Μεταβολές οι οποίες διαμορφώνουν το ύψος των ταμειακών ροών από χρηματοδοτικές και επενδυτικές δραστηριότητες.

Για την πληρέστερη κατανόηση των παραπάνω ακολουθεί το **Παράδειγμα 1**

**Παράδειγμα 1**

Έστω τα παρακάτω στοιχεία για την οικονομική οντότητα ΜΤ για τη χρήση 20Χ3:

|  |
| --- |
| **Κατάσταση Αποτελεσμάτων Χρήσεως 20Χ3** |
| Έσοδα από φόρους/τέλη (Πωλήσεις)  | 480.000 |
| Κόστος παροχής αγαθών/υπηρεσιών  | (328.000) |
| Αμοιβές προσωπικού  | (103.000) |
| Διοικητικά έξοδα  | (11.000) |
| Έξοδα για Ασφάλιστρα  | (3.000) |
| Αποσβέσεις κτηρίων  | (10.000) (455.000) |
| Λειτουργικό Αποτέλεσμα | 25.000 |
| Τόκοι χρεωστικοί  | (12.000) |
| Κέρδη προ φόρων  | 13.000 |
| Έκτακτα έξοδα  | (3.000) |
| Καθαρά κέρδη  | 10.000 |

|  |
| --- |
| **Κατάσταση Οικονομικής Θέσης 31/12/20Χ3** |
|  |  31/12/20Χ3 |  31/12/20Χ2 |
| **Ενεργητικό**  |  |  |  |  |
| **Μη-κυκλοφορούν Ενεργητικό**  |  |  |  |  |
| Κτήρια  | 150.000 |  | 140.000 |  |
| (-) Αποσβεσμένα Κτήρια  | (55.000) | 95.000 | (45.000) | 95.000 |
| **Κυκλοφορούν ενεργητικό**  |  |  |  |  |
| Διαθέσιμα  |  | 15.000 |  | 8.000 |
| Απαιτήσεις  |  | 58.000 |  | 53.000 |
| Εμπορεύματα  |  | 40.000 |  | 52.000 |
| Προπληρωμένα έξοδα για ασφάλιστρα  |  | 3.000 |  | 5.000 |
| **Σύνολο** |  | **211.000** |  | **213.000** |
|  |  |  |  |  |
|  |  |  |  |  |
| **Ίδια Κεφάλαια**  |  |  |  |  |
| Κεφαλαίο  |  | 50.000 |  | 50.000 |
| Κέρδη εις νέον  |  | 24.000 |  | 16.000 |
|  |  | 74.000 |  | 66.000 |
| Υποχρεώσεις  |  |  |  |  |
| Μακρ/σμες Υποχρεώσεις  |  | 94.000 |  | 92.000 |
| Προμηθευτές  |  | 21.000 |  | 35.000 |
| Αμοιβές προσωπικού πληρωτέες  |  | 16.000 |  | 12.000 |
| Τόκοι πληρωτέοι  |  | 2.000 |  | 5.000 |
| Έκτακτα έξοδα πληρωτέα  |  | 4.000 |  | 3.000 |
|  |  | 137.000 |  | 147.000 |
|  |  |  |  |  |
| **Σύνολο**  |  | **211.000** |  | **213.000** |

Σημειώνεται ότι στη διάρκεια του 20Χ3:

* Η ΜΤ μεταβίβασε στη κεντρική κυβέρνηση ποσό €2.000.
* Η ΜΤ αγόρασε κτήρια προς €10.000 τοις μετρητοίς.
* Η ΜΤ εξέδωσε τη 31/12/20Χ3 ομολογιακό δάνειο ποσού € 2.000. Η έκδοση πραγματοποιήθηκε στο άρτιο.

**Άμεση μέθοδος**

Αρχικά τα υπόλοιπα έναρξης και λήξης των στοιχείων της κατάστασης οικονομικής θέσης μεταφέρονται στο φύλλο εργασίας. Όσον αφορά τους λογαριασμούς που παρουσιάζονται στη Κατάσταση Αποτελεσμάτων Χρήσεως, στο φύλλο εργασίας εμφανίζονται μόνο τα πόσα τα οποία αφορούν στην κλειόμενη χρήση.

Η δημοσιευμένη Κατάσταση Ταμιακών Ροών θα έχει ως ακολούθως:

**Κατάσταση ταμειακών ροών (άμεση μέθοδο )**

|  |  |  |
| --- | --- | --- |
|  |  |  |
| Εισπράξεις από φόρους και τέλη  |  | 475.000 |
| Πληρωμές : |  |  |
| Προς προμηθευτές  | 330.000 |  |
| Για διοικητικές δαπάνες  | 11.000 |  |
| Για ασφάλιστρα  | 1.000 |  |
| Για αμοιβές προσωπικού  | 99.000 |  |
| Για τόκους  | 15.000 |  |
| Για έκτακτα έσοδα  | 2.000 | 458.000 |
| **Ταμειακές ροές από λειτουργικές δραστηριότητές**  |  | **17.000** |
|  |  |  |
| Αύξηση παγίων  | 10.000 |  |
| **Ταμειακές ροές από επενδυτικές δραστηριότητές**  |  | **(10.000)** |
|  |  |  |
| Μεταβίβαση σε κεντρική κυβέρνηση  | (2.000) |  |
| Αύξηση στις μακροπρόθεσμες υποχρεώσεις  | 2.000 |  |
| **Ταμειακές ροές από χρηματοδοτικές δραστηριότητές**  |  | **0** |
| **Καθαρή μεταβολή στα διαθέσιμα**  |  | **7.000** |
| **Διαθέσιμα στη αρχή της χρήσης**  |  | **8.000** |
| **Διαθέσιμα στο τέλος της χρήσης**  |  | **15.000** |

**Έμμεση μέθοδος**

Εφαρμόζοντας την έμμεση μέθοδο οι ταμειακές ροές από λειτουργικές δραστηριότητες προκύπτουν εφόσον γίνουν οι παρακάτω προσαρμογές στα καθαρά κέρδη της χρήσεως :

* Προστίθενται τα Μη-ταμειακά έξοδα (πχ. Αποσβέσεις, ζημίες από υποτίμηση στοιχείων ενεργητικού) και Αφαιρούνται τα Μη-ταμειακά έσοδα (πχ. κέρδη από αναπροσαρμογή αξίας στοιχείων ενεργητικού).
* Επιπλέον γίνονται προσαρμογές οι οποίες αφορούν σε στοιχεία της Κατάστασης Αποτελεσμάτων Χρήσης που διαμορφώνουν το αποτέλεσμα της χρήσεως αλλά αφορούν τις επενδυτικές και χρηματοδοτικές δραστηριότητες. Για παράδειγμα, αφαιρούνται από τα καθαρά κέρδη της χρήσεως τα παρακάτω στοιχεία: Έσοδα από συμμετοχές, Κέρδη από πώληση συμμετοχών, Κέρδη από πώληση παγίων κ.α. Επίσης προστίθενται στα καθαρά κέρδη της χρήσεως στοιχεία όπως τα παρακάτω: Ζημίες από πώληση συμμετοχών, Ζημίες από πώληση παγίων κ.α.
* Στη συνέχεια προστίθενται οι μειώσεις σε στοιχεία τους κυκλοφορούντος ενεργητικού και οι αυξήσεις στις βραχυπρόθεσμες υποχρεώσεις ενώ αφαιρούνται οι αυξήσεις σε στοιχεία τους κυκλοφορούντος ενεργητικού και οι μειώσεις στις βραχυπρόθεσμες υποχρεώσεις

**Κατάσταση ταμειακών ροών (έμμεση μέθοδος)**

|  |  |  |
| --- | --- | --- |
| Καθαρά κέρδη  |  | 10.000 |
| Πλέον : *μη ταμειακά έξοδα*   |  |  |
|  Αποσβέσεις  |  | 10.000 |
|  *Μειώσεις σε στοιχεία τους κυκλοφορούντος ενεργητικού*  |  |  |
|  Εμπορεύματα  | 12.000 |  |
| Προπληρωμένα έξοδα  | 2.000 | 14.000 |
|  *Αυξήσεις στις βραχυπρόθεσμες υποχρεώσεις*  |  |  |
|  Αμοιβές προσωπικού πληρωτέες  | 4.000 |  |
|  Έκτακτα έξοδα πληρωτέα | 1.000 | 5.000 |
| Μείον :*Αυξήσεις σε στοιχεία τους κυκλοφορούντος ενεργητικού*  |  |  |
|  Απαιτήσεις  |  | (5.000) |
|  *Μειώσεις στις βραχυπρόθεσμες υποχρεώσεις*  |  |  |
|  Προμηθευτές  | 14.000 |  |
|  Τόκοι πληρωτέοι  | 3.000 | (17.000) |
| **Ταμειακές ροές από λειτουργικές δραστηριότητές**  |  | **17.000** |
|  |  |  |
| Αύξηση παγίων  | 10.000 |  |
| **Ταμειακές ροές από επενδυτικές δραστηριότητές**  |  | **(10.000)** |
|  |  |  |
| Μεταβίβαση σε κεντρική κυβέρνηση  | (2.000) |  |
| Αύξηση στις μακροπρόθεσμες υποχρεώσεις  | 2.000 |  |
| **Ταμειακές ροές από χρηματοδοτικές δραστηριότητές**  |  | **0** |
| **Καθαρή μεταβολή στα διαθέσιμα**  |  | **7.000** |
| **Διαθέσιμα στη αρχή της χρήσης**  |  | **8.000** |
| **Διαθέσιμα στο τέλος της χρήσης**  |  | **15.000** |
|  |  |  |